

### Hospodárska a sociálna rada

### Slovenskej republiky

## Ján Richter

## predseda

## Bratislava 26.11.2012

Číslo záznamu: 52978/2012

**Z Á Z N A M**

**z plenárneho zasadnutia Hospodárskej a sociálnej rady**

**Slovenskej republiky konaného dňa 26.11.2012**

Miesto konania : Úrad vlády SR

Prítomní: podľa prezenčnej listiny

Rokovanie viedol: Ján Richter, minister práce, soc. vecí a rodiny SR a predseda HSR SR

**Program:**

1. Návrh zákona o ochrane osobných údajov a o zmene a doplnení niektorých zákonov

Predkladá: ÚOOÚ SR

1. Návrh nariadenia vlády Slovenskej republiky, ktorým sa mení nariadenie vlády Slovenskej republiky č. 269/2010 Z. z., ktorým sa ustanovujú požiadavky na dosiahnutie dobrého stavu vôd

Predkladá: MŽP SR

1. Návrh nariadenia vlády SR, ktorým sa mení a dopĺňa nariadenie vlády SR č. 668/2004 Z. z. o rozdeľovaní výnosu dane z príjmov územnej samospráve v znení neskorších predpisov

Predkladá: MF SR

1. Informácia o priebehu a výsledkoch 101. zasadnutia Generálnej konferencie Medzinárodnej organizácie práce, ktoré sa uskutočnilo v Ženeve od 30. mája 2012 do 14. júna 2012

Predkladá: MPSVR SR

1. Informácia o ťažbe zlata kyanidovým lúhovaním

Predkladá: MH SR a MŽP SR

1. Rôzne

Rokovanie otvoril a viedol predseda rady pán Richter, ktorý privítal členov Rady.

**K bodu 1**

Návrh zákona o ochrane osobných údajov a o zmene a doplnení niektorých zákonov

Predmetný návrh zákona uviedol podpredseda Úradu na ochranu osobných údajov pán Dudáš.

Stanovisko za KOZ SR predniesol pán Lacko, ktorý nemal k predloženému návrhu zákona žiadne pripomienky a odporučil ho na ďalšie legislatívne konanie.

Stanovisko za RÚZ predniesol pán Jusko, ktorý ocenil zlepšenia systematiky predloženého zákona a predložil k nemu nasledovné pripomienky:

1. Pripomienka k §78, odsek 5 a 6

RÚZ navrhla predĺžiť prechodné ustanovenia na registráciu a na osobitnú registráciu informačných systémov z troch mesiacov na šesť mesiacov.

Navrhované lehoty RÚZ považuje za príliš krátke, pričom v dôsledkom daného ustanovenia môže byť významná byrokratická záťaž kladená na Úrad v pomerne krátkom období.

Táto pripomienka bola predkladateľom akceptovaná.

1. Pripomienka k čl. VI

RÚZ navrhla posunúť dátum účinnosti na 01.07.2013

Vzhľadom na predpokladanú dĺžku legislatívneho procesu, potrebnú legisvakačnú dobu a vytvorenie priestoru pre dotknuté subjekty na prípravu a zosúladenie sa s novou legislatívou RÚZ navrhla posunúť navrhovanú účinnosť na neskorší termín.

Táto pripomienka nebola predkladateľom akceptovaná, RÚZ zotrvala aj po vysvetlení na tejto pripomienke.

Stanovisko za AZZZ SR predniesol pán Karlubík, ktorý sa pridal k stanovisku RÚZ týkajúceho sa predĺženia prechodného ustanovenia na registráciu informačných systémov z troch mesiacov na šesť mesiacov a odporučil zobrať predložený návrh zákona na vedomie a postúpiť ho na ďalšie legislatívne konanie.

Stanovisko za ZMOS predniesol pán Muška, ktorý uviedol, že ZMOS neuplatňuje k predmetnému návrhu zákona žiadne pripomienky a odporúča ho na ďalšie legislatívne konanie.

**Rada**

1. **súhlasí s predloženým návrhom zákona s pripomienkou RÚZ,**
2. **AZZZ SR, ZMOS a KOZ SR súhlasia bez pripomienok,**

**C. odporúča návrh zákona na ďalšie legislatívne konanie.**

**K bodu 2**

Návrh nariadenia vlády Slovenskej republiky, ktorým sa mení nariadenie vlády Slovenskej republiky č. 269/2010 Z. z., ktorým sa ustanovujú požiadavky na dosiahnutie dobrého stavu vôd

Predmetný návrh nariadenia uviedol minister životného prostredia pán Žiga.

Stanovisko za AZZZ SR predniesol pán Karlubík, ktorý odporučil zobrať predložený návrh nariadenia na vedomie a postúpiť ho na ďalšie legislatívne konanie.

Stanovisko za KOZ SR predniesol pán Machyna, ktorý nemal k predloženému návrhu nariadenia žiadne pripomienky a odporučil ho na ďalšie legislatívne konanie.

Stanovisko za RÚZ predniesol pán Jusko, ktorý nemal k predloženému návrhu nariadenia žiadne pripomienky a odporučil ho na ďalšie legislatívne konanie.

Stanovisko za ZMOS predniesla pani Krakovská, ktorá uviedla, že nemá k predloženému návrhu nariadenia žiadne pripomienky a odporučila ho na ďalšie legislatívne konanie.

**Rada**

**A. súhlasí s predloženým návrhom nariadenia bez pripomienok,**

**B. odporúča návrh nariadenia na ďalšie legislatívne konanie.**

**K bodu 3**

Návrh nariadenia vlády SR, ktorým sa mení a dopĺňa nariadenie vlády SR č. 668/2004 Z. z. o rozdeľovaní výnosu dane z príjmov územnej samospráve v znení neskorších predpisov

Predmetný návrh nariadenia uviedol štátny tajomník Ministerstva financií pán Hudák.

Stanovisko za AZZZ SR predniesol pán Karlubík, ktorý odporučil zobrať predložený návrh nariadenia na vedomie a postúpiť ho na ďalšie legislatívne konanie.

Stanovisko za KOZ SR predniesla pani Mayerová, ktorá nemala k predloženému návrhu nariadenia žiadne pripomienky a odporučila ho na ďalšie legislatívne konanie.

Stanovisko za RÚZ predniesol pán Jusko, ktorý nemal k predloženému návrhu nariadenia žiadne pripomienky a odporučil ho na ďalšie legislatívne konanie.

Stanovisko za ZMOS predniesol pán Muška, ktorý uviedol, že v  medzirezortnom pripomienkovom konaní k predloženému návrhu žiadalo Združenie miest a obcí Slovenska rešpektovať dohodnuté princípy fiškálnej decentralizácie a jednoduchosť a transparentnosť prerozdeľovania výnosu dane z príjmov fyzických osôb jednotlivým obciam ako aj podmienku, že kritériá prerozdeľovania výnosu dane musia byť dohodnuté s republikovými združeniami miest a obcí. Z uvedeného dôvodu ZMOS žiadalo zachovať v Prílohe č. 3 a Prílohe č. 4 všetky doterajšie aj nové podmienky a metodiku výpočtu dane podľa jednotlivých koeficientov škôl a školských zariadení tak, aby priamo z textu nariadenia vlády SR bol jednoznačne zrejmý spôsob a výška výpočtu dane z príjmov fyzických osôb, ktorá je vlastným príjmom obcí, nielen na obec ale aj na jedného prepočítaného žiaka. Zároveň sa tým zachová princíp jednoduchosti a transparentnosti a obce nebudú musieť zisťovať zákonnom garantovaný podiel ich vlastných príjmov na výnose dane aj v ďalších „osobitných predpisoch“. Uvedená zásadná pripomienka nie je v návrhu akceptovaná.

Dlhodobo ZMOS upozorňuje na snahy o účelové určovanie podmienok financovania originálnych kompetencií obcí v iných zákonoch, nielen v zákone č. 564/2004 Z. z. o rozpočtovom určení výnosu dane z príjmov územnej samospráve a nadväzujúcom nariadení vlády SR. Tento proces ZMOS považuje za porušovanie princípov fiškálnej decentralizácie, o snahu   účelovo prerozdeľovať finančné prostriedky na rozpočtové organizácie (zariadenia), nie pre mestá a obce, ktoré by ako orgán verejnej moci cez svojich volených predstaviteľov mali rozhodovať cez svoje rozpočty o svojich prioritách v zmysle princípov realizovanej decentralizácie verejnej správy a fiškálnej decentralizácie. ZMOS trvá na zachovaní princípu, aby spôsob prerozdeľovania výnosu dane z príjmov obciam bol naďalej jednoduchý, transparentný a verejne kontrolovateľný. Musí v plnom rozsahu korešpondovať so zákonom č. 564/2004 Z. z. a nadväzujúcim nariadením vlády SR č. 668/2004 Z. z. tak, aby bolo zároveň zrejmé, čo má byť predmetom dohody s obcami. Snahu o rozdeľovanie metodiky výpočtu výšky výnosu dane pre jednotlivé obce do viacerých legislatívnych noriem zásadne ZMOS odmieta pre jej netransparentnosť a komplikovanosť ako pre obce, tak aj pre ich volených predstaviteľov a občanov. Doterajšie porušovanie tohto princípu preukázateľne prispelo k zneužívaniu verejných financií, čo v tomto období, keď sa obce zaviazali k úsporám a efektívnemu využívaniu všetkých ich vlastných príjmov, ZMOS považuje za neakceptovateľné.

ZMOS na rokovaní s MF SR zmenilo zásadnú pripomienku na obyčajnú, napriek uvedenému, zostáva tento problém otvorený, nakoľko sa menia princípy fiškálnej decentralizácie účelovým určovaním podmienok pre financovanie originálnych pôsobností obcí. ZMOS súhlasí s predložením návrhu novely nariadenia vlády SR na prerokovanie vlády SR s pripomienkami.

Za predkladateľa na pripomienku ZMOS reagoval pán Majerský, ktorý vysvetlil, že nie je možné vyhovieť požiadavke ZMOSu, lebo existuje zákaz recepcie práva, metodika je uvedená v Školskom zákone a nie je ju možné dávať do iného „nižšieho“ nariadenia.

**Rada**

1. **súhlasí s predloženým návrhom nariadenia s pripomienkou ZMOS,**
2. **AZZZ SR, RÚZ a KOZ SR súhlasia bez pripomienok,**

**C. odporúča návrh nariadenia na ďalšie legislatívne konanie.**

**K bodu 4**

Informácia o priebehu a výsledkoch 101. zasadnutia Generálnej konferencie Medzinárodnej organizácie práce, ktoré sa uskutočnilo v Ženeve od 30. mája 2012 do 14. júna 2012

Predmetnú informáciu uviedol minister práce, sociálnych vecí a rodiny pán Richter.

Stanovisko za AZZZ SR predniesol pán Karlubík, ktorý odporučil zobrať predloženú informáciu na vedomie a odporučil venovať príprave budúcoročného zasadnutia Generálnej konferencie MOP zvýšenú pozornosť, vzhľadom na nepriaznivý vývoj globálnej ekonomiky a rast sociálneho napätia v mnohých krajinách.

Stanovisko za KOZ SR predniesol pán Gazdík, ktorý odporučil, aby MPSVR SR doplnilo informáciu o preklad vyhlásenia zamestnancov, ako reakciu na vyhlásenie zamestnávateľov.

Stanovisko za RÚZ predniesol pán Jusko, ktorý nemal k predloženej informácii žiadne pripomienky a odporučil ju zobrať na vedomie.

Stanovisko za ZMOS predniesla pani Krakovská, ktorá odporučila zobrať informáciu na vedomie bez pripomienok.

Pán Sabol za RÚZ upozornil, aby prijímané normy EÚ neboli prísnejšie ako vo svete, lebo je problematické konkurovať.

**Rada**

1. **berie informáciu na vedomie,**
2. **odporúča ju na ďalšie konanie.**

**K bodu 5**

Informácia o ťažbe zlata kyanidovým lúhovaním

Predmetnú informáciu uviedol minister životného prostredia pán Žiga.

Stanovisko za AZZZ SR predniesol pán Karlubík, ktorý odporučil zobrať predloženú informáciu na vedomie.

Stanovisko za KOZ SR predniesol pán Blahák, ktorý nemal k predloženej informácii žiadne pripomienky a odporučil ju zobrať na vedomie.

Stanovisko za RÚZ predniesol pán Jusko, ktorý nemal k predloženej informácii žiadne pripomienky a odporučil ju zobrať na vedomie.

Stanovisko za ZMOS predniesla pani Krakovská, ktorá odporučila zobrať predloženú informáciu na vedomie s tým, že ZMOS zásadne nesúhlasí s postupmi navrhovanými v predmetnej informácii a žiada ju doplniť aj o riziká a negatívne vplyvy.

ZMOS je toho názoru, že materiál svojím obsahom hodnotí až príliš pozitívne a jednostranne metódu kyanidového lúhovania pri ťažbe zlata tak zo strany MH SR, ako aj zo strany MŽP SR. Materiál neberie v úvahu žiadne negatíva a riziká, ktoré predmetná technológia ťažby vykazuje vo vzťahu k životnému prostrediu, zdraviu obyvateľstva a krajine ako takej. Materiál vôbec nepojednáva o závažných problémoch, ktoré s ťažbou zlata pri použití kyanidovej metódy úzko súvisia ako sú napr. ukladanie odpadu po flotácii na osobitné úložisko – odkalisko, ktoré je mimoriadnym environmentálnym rizikom; devastačné vplyvy ťažby na krajinu; sanácia po ukončení ťažby; odstránenie environmentálnej záťaže vzniknutej z predmetnej ťažby; množstvo ďalších negatívnych externalít vyplývajúcich z prepravy, bezpečnosti a pod. Materiál vôbec nespomína a nezohľadňuje negatívny postoj miestnych a krajských samospráv, ako aj širokej verejnosti k prípadnému využívaniu tejto metódy pri ťažbe ako takej. Materiál by bolo vhodné podľa ZMOS v zmysle vyššie uvedeného doplniť.

Formulácia niektorých pasáží podsúva dojem, akoby na Slovensku platil plošný zákaz uplatňovania kyanidového lúhovania resp. vopred sa negativizujú prípadné snahy o zavedenie takého stavu. Krajiny, v ktorých je zavedený zákaz kyanidového lúhovania pri ťažbe zlata sú v materiáli uvedené skôr ako negatívne príklady, čo opätovne nepriamo navádza k jednoznačnej podpore tejto metódy.

ZMOS považuje za nevyhnutné, aby sa v súčasnosti nastavený režim posudzovania vplyvov navrhovanej banskej činnosti ťažby a úpravy zlatokových rúd a sprievodných kovov a povoľovací proces riadil bezvýhradne aj záväzným stanoviskom samosprávnych orgánov obce a samosprávneho kraja. Uvedený proces dáva samosprávam možnosť chrániť zdravie svojich obyvateľov, záujmy v území, okolitú krajinu a životné prostredie.

Na pripomienky sociálnych partnerov reagoval pán minister Žiga, ktorý uviedol, že existuje surovinová politika Slovenskej republiky, ktorá sa aktualizuje každých 5 rokov a sociálni partneri sa majú možnosť k nej vyjadrovať. Ministri pp. Žiga a Malatinský prezentovali názor, že podporia akúkoľvek banskú činnosť, ak bude chrániť životné prostredie a bude dodržaná platná legislatíva. Je na záujemcovi, ak donesie všetky potrebné potvrdenia v zmysle platnej legislatívy, ministerstvo povolenie na ťažbu vydá.

**Rada**

**berie informáciu na vedomie.**

**K bodu 6**

Rôzne :

a)Predseda rady pán Richter sa vyjadril k situácii štrajku učiteľov a prezentoval postoj vlády SR:

* vláda si uvedomuje, že nevýrobné odvetvia (štátna služba, verejná služba) nie sú ohodnotené tak, ako by si ľudia zaslúžili,
* vláda rešpektuje právo zamestnancov na štrajk,
* vláda mala záujem komunikovať a ponúkať také riešenia, ktoré súvisia s možnosťami (dodržať záväzok deficit pod 3 % budúci rok), tomu zodpovedá ponuka 5%
* konštatoval, že z pohľadu rezortu MPSVR SR chýba medziodborová solidarita (60 mil. € by sa malo rozdeliť medzi všetky nevýrobné odvetvia)

Z pohľadu ministra práce a predsedu HSR SR, postup OZ školstva a vedy nezodpovedá predstavám vlády, ide o nepochopenie prístupu vlády a môže mať negatívne dôsledky, lebo vyhlásený štrajk je neobmedzený. Je nevyhnutné sa vrátiť k rokovaciemu stolu.

Pán Karlubík za AZZZ SR považuje HSR SR za najvyššie diskusné fórum sociálnych partnerov a podporil stanovisko vlády v tejto záležitosti. Konštatoval, že rešpektuje právo na štrajk, ale keď nie sú zdroje, tak nie je čo rozdeľovať. Ak by vláda ustúpila, ohrozí to postup v ďalších odvetviach. HSR SR je orgán, kde by mal byť garantovaný sociálny zmier.

Pán Machyna za KOZ SR konštatoval, že každý odborový zväz má právnu subjektivitu a je na ňom, či sa rozhodne štrajkovať alebo nie. KOZ SR si uvedomuje zodpovednosť, ale rešpektuje aj stanovisko ľudí, ktorých zastupuje. Odborári hľadajú riešenia a budú v diskusii pokračovať, aby nevznikalo ešte väčšie napätie.

Pán Machunka za AZZZ SR vyjadril, že štrajk vníma ako riziko, ktoré môže gradovať a vzniknú ďalšie nepokoje. Zhoršuje sa konkurencieschopnosť ekonomiky a preto treba zvážiť, že ak nie je z čoho rozdeľovať, tak treba znížiť nároky. Požiadal vládu, aby pripravila návrh memoranda, kde budú sociálni partneri garantovať sociálny zmier a nebudú prijímať také opatrenia, ktoré by zhoršovali podnikateľské prostredie.

Pán Jusko za RÚZ privítal diskusiu na túto tému, ale skonštatoval, že v rámci RÚZ na túto tému nediskutovali a preto sa za RÚZ nevie zatiaľ vyjadriť. RÚZ nepodporuje štrajk.

Za ZMOS sa vyjadrila pani Krakovská, ktorá konštatovala, že obce a mestá sú zriaďovateľmi škôl a riadia riaditeľov škôl. Rešpektujú právo na štrajk. Štrajk odkryl podľa ZMOS viacero problémov v školstve, ktoré treba riešiť (počet malotriednych škôl a počet žiakov na jedného učiteľa, ...).

Pán Nevický za AZZZ SR konštatoval, že vyhlásený štrajk sa týka každého (rodič, OČR- rozpočet sociálnej poisťovne,...).

Pán Blahák za KOZ SR konštatoval, že nikdy nie je vhodná chvíľa na štrajk z ekonomického hľadiska, ale školáci ( OZ školstva a vedy na Slovensku) boli rok v štrajkovej pohotovosti, potom padla vláda, situácia v školstve sa neriešila a prečo by mali učitelia stále ustupovať. Štrajk je zlyhaním na oboch stranách.

Pán Lacko za KOZ SR konštatoval, že zdravotné sestry si vyrokovali zvýšenie platov, čo vyvolalo nepokoje u lekárov a teraz nátlakom riešia svoju situáciu učitelia. Dôvodom je, že chýbajú systémové riešenia. Riešením je rokovať.

Predseda rady pán Richter skonštatoval, že HSR SR má určitý stupeň zodpovednosti za sociálny zmier (Čl. I § 1 zákona č. 103/2007 Z. z. o tripartite).

**Záver:** Po dlhšej diskusii sociálni partneri vyzvali zainteresované strany Ministerstvo školstva, vedy, výskumu a športu SR a Odborový zväz školstva a vedy na Slovensku vrátiť sa za rokovací stôl a hľadať dohodu.

Sociálni partneri do budúceho rokovania ( 17.12.2012) zvážia, či je vhodné prijímať dokument (Generálna dohoda, Memorandum), v ktorom by sa zadefinovali základné parametre sociálno-ekonomickej stability na Slovensku.

**b)** Predseda rady v súvislosti so zmenami vo vedení KOZ SR po VII. zjazde, poďakoval za spoluprácu pánovi Gazdíkovi bývalému prezidentovi KOZ SR a podpredsedovi HSR SR, za vedenie vecného sociálneho dialógu a zaželal mu veľa zdravia a ďalších osobných úspechov.

Pán Gazdík sa poďakoval za spoluprácu, skonštatoval, že vedenie vecného sociálneho dialógu je umením a hlavne v súčasnom ťažkom období. Zaželal, aby sa Slovenská republika dostala, čo najskôr zo zložitého obdobia, aby sa zlepšilo podnikateľské prostredie a tiež podmienky pre pracujúcich ľudí.

Predseda rady pán Richter poďakoval prítomným za účasť na rokovaní, ukončil ho a oznámil, že sa stretneme na riadnom zasadnutí HSR SR dňa 17.12.2012 o 9,00h.

Zapísala: Andrea Strečková

za vládu

**Ján R I C H T E R**

predseda rady ...............................

za odbory

**Miroslav G A Z D Í K**

podpredseda rady ................................

za zamestnávateľov

**Roman K A R L U B Í K** ................................

podpredseda rady